和永叔小飲懷同州江十學士
作者：韓維
朝代：宋

paragraphs: 翰林文章伯，好古名一世。
家無金璧儲，所寶書與器。
北堂冬日明，有朋聯騎至。
新樽布几案，二鼎屹先置。
大鼎葛所銘，小鼎澤而粹。
坐恐至神物，光怪發非次。
群賢刻金石，墨本來四裔。
紛穰罷卷軸，指擿辨分隸。
其中石贊藏，家法非一二。
精莊與飄逸，兩自有餘意。
興來輒長歌，歡至遂沉醉。
顔饑足簞瓢，韓飲尚文字。
乃知內可樂，不必鐘鼓貴。
溫溫江馮翊，茲理久所詣。
賦詩多雅言，嗜酒見淳氣。
歲晏不在席，使我長嘆喟。